कोरोना वायरस: 24 घंटे में 34703 नए मामले, संक्रमण की दर घटकर 2.10% रही
स्वास्थ्य मंत्रालय के अनुसार पिछले 24 घंटों के दौरान देशभर में 45.82 लाख लोगों को वैक्सीन का टीका लगाया गया है और अबतक देश में कुल 35.75 करोड़ लोगों को वैक्सीन मिल चुकी है
नई दिल्ली। कोरोना वायरस की दूसरी लहर देश में लगभग शांत होने के करीब है, संक्रमण की दर पहले के मुकाबले काफी नीचे आ चुकी है, नए कोरोना मामले लगातार कम हो रहे हैं और कोरोना के एक्टिव मामलों में भी लगातार गिरावट देखने को मिल रही है। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देशभर में कोरोना वायरस के मरीजों की पहचान के लिए 16.47 लाख टेस्ट किए गए हैं और उसमें 34703 लोग पॉजिटिव मिले हैं। पिछले 24 घंटों के दौरान देश में कोरोना वायरस के संक्रमण की दर 2.10 प्रतिशत दर्ज की गई है। स्वास्थ्य मंत्रालय के अनुसार पिछले 24 घंटों के दौरान देश में कोरोना वायरस से 51864 लोग ठीक हुए हैं, अबतक देश में कोरोना वायरस के 3.06 करोड़ मामले सामने आ चुके हैं जिसमें 2.97 करोड़ लोग पूरी तरह से ठीक हो चुके हैं। देश में पिछले 24 घंटों के दौरान कोरोना वायरस के एक्टिव मामलों में 17714 की कमी आई है और अब देश में 464357 एक्टिव कोरोना मामले ही बचे हैं। कोरोना से कुछ राहत की बात ये भी है कि अब रोजाना होने वाली मौतों का आंकड़ा भी पहले के मुकाबले काफी कम हुआ है। केंद्रीय स्वास्थ्य मंत्रालय के अनुसार पिछले 24 घंटों के दौरान देश में कोरोना वायरस की वजह से 553 लोगों की जान गई है, अबतक यह वायरस देश में 4.03 लाख से ज्यादा लोगों की मौत का कारण बन चुका है। कोरोना के विरुद्ध लड़ाई में वैक्सीन के टिकाकरण का अभियान भी तेज गति से आगे बढ़ रहा है, स्वास्थ्य मंत्रालय के अनुसार पिछले 24 घंटों के दौरान देशभर में 45.82 लाख लोगों को वैक्सीन का टीका लगाया गया है और अबतक देश में कुल 35.75 करोड़ लोगों को वैक्सीन मिल चुकी है। स्वास्थ्य मंत्रालय के अनुसार देशभर में अबतक 6.64 करोड़ लोगों को वैक्सीन की दोनों डोज लगाई जा चुकी हैं जबकि 29.11 करोड़ लोगों को अभी पहली डोज ही मिली है।